**Zápisnica**

**zo zasadnutia Obecného zastupiteľstva**

**konaného dňa 21. septembra 2011**

Zasadnutie otvorila a prítomných privítala p. starostka.

Určila:

overovateľov zápisnice: Ing. Dušan Haluška, p. Ľuboš Čajnák

návrhovú komisiu v zložení: Ing. Milan Vlček, p. Lýdia Rúfusová, PaedDr. Janka Šúleková

zapisovateľku: sl. Janu Vodárovú

a navrhla program rokovania:

1./ Kontrola plnenia uznesenia č. 10/2011

2./ MŠ – pedagogickí zamestnanci

3./ Reming consult, a.s. – záväzné stanovisko

4./ Prehľad hospodárenia obce a SHJ za 1. polrok 2011

5./ Inventarizačná komisia

6./ Rôzne

7./ Diskusia

8./ Návrh UZNESENIA č. 11/2011

9./ Záver

Poslanci OZ program aj členov komisie jednohlasne schválili.

1./ p. starostka prečítala jednotlivé body uznesenia a informovala poslancov:

k bodu A1/ - v priebehu budúceho týždňa pôjdeme s Ing. Surovčekovou do Veľkého Lomu na obhliadku domu, za účelom získania podkladov k vypracovaniu znaleckého posudku.

2./ P. starostka privítala pozvaných hostí, p. Bartánusovú – riaditeľku MŠ a učiteľky p. Peťovkovú a p. Vicáňovú, ktoré sa zúčastnili zasadnutia OZ, na základe uznesenia OZ č. 10/2011 zo dňa 17.08.2011.

p. Podsedník – prečo ste stanovili otvorenie školského roka na piatok ,02. septembra 2011, keď zamestnanci MŠ dali návrh na pondelok, 05. septembra? Na otvorenie šk. roka prišli v piatok do MŠ len 4 deti...

p. riaditeľka – vždy komunikujem s rodičmi detí, vždy sa im snažím vyhovieť. Považovala som to za vhodný deň na otvorenie školského roka aj z toho hľadiska, že najmenej 10 rodičov mi prisľúbilo, že dieťa do škôlky v piatok dajú a nakoniec nedali.

p. starostka – podľa zákona môže školská jedáleň fungovať pri počte najmenej 10 detí, so súhlasom zriaďovateľa pri 8 stravníkoch.

p. starostka – chcela by som do budúcnosti poprosiť, aby sme sa snažili o lepšiu komunikáciu medzi MŠ a OcÚ, aby nevznikali nedorozumenia z dôvodu nedostatočnej informovanosti .

Čo sa týka problému ohľadom hmotnej núdze, ktorý bol nedávno aktuálny a vznikol rovnako z dôvodu nedostatočnej komunikácie medzi MŠ a OcÚ, chcem poprosiť p. riaditeľku, aby rodičov každého nového dieťaťa, ktoré príde do MŠ, poslala na OcÚ za účelom podpísania vyhlásenia pre UPSVaR, ktoré je potrebné pre zaradenie dieťaťa do zoznamu detí v hmotnej núdzi na poskytnutie dotácie na stravovanie –ak sa daná rodina v hmotnej núdzi nachádza a príspevok požadovať bude.

3./ Na minulom zasadnutí OZ p. starostka oboznámila poslancov OZ so závermi pracovného stretnutia so zástupcom investora stavby „Modernizácia železničnej trate Žilina – Košice, úsek trate Liptovský Mikuláš – Poprad Tatry 5. etapa“. Poslanci dostali kópiu listu od firmy Reming consult, a.s., na preštudovanie v dostatočnom časovom predstihu.

V zmysle tohto listu vyzvala p. starostka poslancov OZ, aby prehodnotili záväzné stanovisko obce Liptovská Porúbka k uvedenej stavbe a rozhodli, či obec zotrvá na svojom stanovisku, kde nesúhlasí s realizáciou stavby podľa predloženej projektovej dokumentácie, alebo sa toto stanovisko zmení.

Za zmenu záväzného stanoviska obce k realizácii stavby podľa projektovej dokumentácie hlasovali poslanci OZ:

Za: Ing. Vlček, PaedDr. Šúleková, Ing. Haluška, p. Hutka

Proti: p. Podsedník, p. Čajnák, Mgr. Fáberová

Zdržali sa: p. Rúfusová

Poslanci OZ zmenu záväzného stanoviska obce neschválili.

4./ Poslancom OZ bol vopred zaslaný na preštudovanie materiál – Prehľad hospodárenia obce a SHJ za 1. polrok 2011.

Na otázky a pripomienky poslancov OZ k prehľadu hospodárenia obce a SHJ odpovedala účtovníčka Ing. Ilavská.

p. Rúfusová – malo by sa prerobiť VZN o miestnych daniach a poplatkoch, pretože sú nízke príjmy za komunálny odpad v porovnaní s výdavkami na vývoz odpadu

p. starostka – bude potrebné prerobiť celé VZN, zaokrúhliť daň z nehnuteľnosti a poplatky za komunálne odpady zvýšiť

Ing. Lehotský – bude prijatá novela zákona o miestnych daniach a poplatkoch, na základe toho sa prepracuje aj VZN

p. starostka – čo sa týka káblovej televízie, treba rátať s tým, že v budúcom roku budeme musieť investovať do rekonštrukcie, nakoľko je problém v rozvodoch a v poslednom období sú časté výpadky .

p. Čajnák – nedá sa urobiť káblovú televíziu cez Sky link?

p. starostka – keď to bude spravovať nejaká organizácia, zvýšia sa občanom koncesionárske poplatky.

p. starostka navrhla uložiť vedúcej SHJ v spolupráci s Ing. Poliačikom zabezpečiť vypracovanie cenovej ponuky na rekonštrukciu pôvodnej káblovej televízie.

Poslanci OZ schválili návrh zabezpečiť vypracovanie cenovej ponuky na opravu káblovej televízie jednohlasne.

5./ Vzhľadom k tomu, že sa blíži koniec roka a nevyhneme sa inventarizácii majetku obce, bude potrebné menovať inventarizačnú komisiu, ktorá vykoná do konca roka fyzickú inventúru. Rovnako bude potrebné navrhnúť aj vyraďovaciu a likvidačnú komisiu.

Poslanci OZ schválili komisie jednomyseľne:

Inventarizačnú komisiu v zložení: Ing. Ilavská, K. Slivková, p. Rúfusová, Ing. HaluškaVyraďovaciu a likvidačnú komisiu v zložení: p. Chovan, p. Ján Šikulaj, p. Hutka.

6./ V bode rôzne p. starostka informovala poslancov OZ:

- o podujatí „Výstup na Slemä“ a oboznámila ich s vyúčtovaním tejto akcie.

Zároveň poďakovala všetkým, ktorí sa zapojili do príprav a organizácie tohto podujatia. Taktiež sa poďakovala poslancom, ktorí si našli čas a venovali sa návšteve z Poľska a Ukrajiny, ktorým sa u nás veľmi páčilo, o čom svedčí aj návrh primátora mestečka Rohatyn, Vladimíra Gusaka, na podpísanie dohody o spolupráci.

P. starostka prečítala tento návrh dohody a dala na zváženie poslancom OZ, či jej podpísanie schvália.

Poslanci OZ schválili podpísanie dohody o partnerstve s mestečkom Rohatyn

Za hlasovali: p. Ľuboš Čajnák, p. Lýdia Rúfusová, p. Ladislav Hutka, p. Vlastimil Podsedník, Ing. Milan Vlček, Mgr. Anna Fáberová, PaedDr. Janka Šúleková

Proti: 0

Zdržal sa: Ing. Dušan Haluška

Ďalej p. starostka informovala:

- bol nám schválený projekt na terénneho sociálneho pracovníka a asistenta. V zmysle usmernenia sme vyhlásili výberové konanie na obsadenie týchto pracovných pozícií. Oznamy sú zverejnené na web stránke obce, na úradných tabuliach obce ako aj UPSVaR. Záujemcovia si môžu podávať prihlášky do 14.10. a 17.10. sa uskutoční výberové konanie. Výberová komisia bude pracovať v zložení: p. starostka – Bc. Jana Gazdičová, p. Mirga z kancelárie splnomocnenca Vlády pre rómske komunity, Bc. Zuzana Profantová za UPSVaR, PhDr. Desana Stromková – partnerstvo SI, Marcela Herichová – za MAS Horný Liptov.

- rozbehli sme prípravu projektu na separovaný zber, do konca roka by mala byť vyhlásená výzva aj na cezhraničnú spoluprácu s Poľskom, mohli by sme získať nejaké finančné prostriedky na opravu amfiteátra.

- od spoločnosti JS- Agrotechnika Šarišské Michaľany sme dostali cenovú ponuku na nový traktor Belarus 320,4 v cene 12.800 €. Sú ochotní odpredať traktor aj na splátky, pričom garantujú dohodnutú cenu. Náš traktor sa nachádza v zlom technickom stave a aby sme boli schopní zabezpečiť si zimnú údržbu ciest vo vlastnej réžii, je potrebné investovať do údržby a zakúpiť nové pneumatiky.

Ing. Lehotský- je potrebné zabezpečiť ešte dve cenové ponuky a potom môžeme vybrať najvýhodnejšiu

p. Čajnák – traktor z cenovej ponuky nie je vhodný do našich podmienok, potrebujeme silnejší

p. Podsedník – potrebujeme nový traktor, lebo keď kúpime starší, bude nás stáť veľa financovanie servisu

p. starostka – vyzvala poslancov, ktorí sú technicky zdatní, aby do budúceho zastupiteľstva zabezpečili ďalšie cenové ponuky na nákup vhodného traktora pre obec

Zároveň navrhla schváliť zámer na odpredaj traktora.

Poslanci OZ schválili zámer na odpredaj traktora jednomyseľne.

- 14. septembra sme mali opätovne výpadok káblovej televízie. Mala som pohovor so zamestnancami obce a SHJ, ako aj s vedúcou SHJ, kde boli upozornení na nedostatky v práci a taktiež na zvýšenie informovanosti občanov prostredníctvom miestneho rozhlasu hlavne ohľadom porúch káblovej televízie. Taktiež s účinnosťou od 19. septembra sme predĺžili úradné hodiny, v pondelok a utorok budú úradné hodiny v čase od 7.00 do 16.00 hod.

- na OcÚ boli doručené žiadosti občanov – odvolania voči platobným výmerom za komunálny odpad, v ktorých občania žiadajú o zníženie alebo odpustenie miestneho poplatku.

Ing. Lehotský- treba postupovať v zmysle zákona a v zmysle VZN o miestnych daniach a poplatkoch. Teraz nemožno prijať uznesenie o znížení alebo odpustení poplatku za komunálny odpad z dôvodov, ktoré nie sú špecifikované vo VZN.

- dostali sme list od Slovenskej pošty, v ktorom nás upozornili na napadnutie p. poštárky psom  pri roznášaní poštových zásielok. Prostredníctvom obecného rozhlasu sme upozorňovali občanov na povinnosť dodržiavať ustanovenia VZN o verejnom poriadku, týkajúce sa chovu psov, avšak nedošlo k zjednaniu nápravy, preto budeme nútení pristúpiť k ďalšiemu kroku , že takýto chovatelia voľne sa pohybujúcich psov budú riešení komisiou pre ochranu verejného poriadku a bude im uložená poriadková pokuta

- žiadosť p. Františka Sivoňa o povolenie prekopávky miestnej komunikácie – bude riešiť a posúdi stavebná komisia

- obec eviduje nedoplatky na nájomnom a poplatkoch za služby spojené s užívaním bytu, nájomníci boli na túto skutočnosť upozornení a predvolaní na OcÚ, kde bol s nimi podpísaný splátkový kalendár s tým, že pri nedodržaní dohodnutých splátok bude s nimi ukončený nájomný vzťah bez nároku na náhradné bývanie. Jedná sa o nasledovných nájomníkov: p. Miloš Bednárik s manželkou, p. Soňa Capková, p. Miroslava Sorgerová, p. Žaneta Lištiaková a p. Jozef Kolodzej.

- Ďalej p. starostka poďakovala spoločnosti Heineken a podnikateľovi p. Pavlovi Hutkovi, ktorí pripravili pre našich občanov súťaž vo varení gulášu, do ktorej sa zapojili aj poslanci OZ p. Dušan Haluška a p. Peter Pagáč.. Občania boli spokojní a tešia sa na ďalší ročník.

- z fondu opráv sa nám podarilo opraviť 4 balkóny na podkrovných bytoch v bytových domoch 505 a 506 pri družstve, ktorých zlý technický stav avizovali nájomníci už dlhšiu dobu. Cena za stavebné práce, vrátane materiálu bola 2.600,- €. P. starostka poďakovala p. Podsedníkovi, ktorý ako predseda stavebnej komisie zabezpečil bezproblémový chod stavebných prác.

- dnes sme boli informovaní právnym zástupcom obce z kancelárie JUDr. Kukuricášovej, že v právnej veci vymáhania nedoplatkov na nájomnom a na poplatkoch za služby spojené s užívaním bytu od rodiny Zaťkovej, mu bol z Okresného súdu LM doručený exekučný rozkaz a platobný príkaz. Musíme počkať, kým uplynie lehota na odvolanie, aby mohol právny zástupca ďalej v tejto veci konať.

7./ V diskusii vystúpili:

Ing. Haluška – chcel by som požiadať poslancov OZ, aby aktívnejšie pristupovali k spolupráci, napr. aj keď sme mali návštevu z Poľska a Ukrajiny...

p. Čajnák – 23.3. sme sa stretli s p. Zubajom, mal do konca apríla odstrániť skládku odpadu, ktorý čiastočne odstránil, ale postavil si tam záchod

p. starostka – p. Zubaj skládku odstránil, ale už je tam znovu ďalšia. Čo sa týka čiernych stavieb, musíme to ísť riešiť so stavebnou komisiou a komisiou pre verejný poriadok

p. Rúfusová – keď bude porucha káblovej televízie treba to vyhlásiť v rozhlase. A ďalej sa ľudia pýtajú, či sa dokončí dom smútku a kedy bude otvorený.

p. starostka – stretnutie s p. Kubekom bude budúci týždeň, problém je s dofinancovaním stavby, ako aj s financovaním zariadenia domu smútku a v súčasnosti splácame faktúry za stavebné práce, ktoré boli vykonané minulý rok, ako aj faktúry za stavebný dozor.

p. starostka – čo sa týka žiadosti, ktorú sme podali na ECAV ohľadom rekonštrukcie kotolne v budove OcÚ, tejto žiadosti bolo vyhovené, predstavitelia ECAV odsúhlasili finančné prostriedky na zakúpenie novej pece.

Ing. Haluška – ako je to s odpredajom budovy OcÚ?

p. starostka – zatiaľ v tomto smere nie je nič nové, finančné prostriedky obec na kúpu nemá, úver si nemôžeme dovoliť, nakoľko obec má vysokú úverovú zadĺženosť

p. Hutka – začali sme na prístavbe garáže pre hasičské auto, potrebovali by sme aj pomoc zo strany obce a SHJ, čo sa týka najmä dovozu potrebného materiálu

p. starostka – nie je problém, len nám treba doručiť zoznam materiálu, ktorý budete potrebovať doviezť.

8./ Predseda návrhovej komisie, Ing. Milan Vlček, prečítal Návrh uznesenia č. 11/2011, ktorý poslanci jednomyseľne schválili.

Zasadnutie ukončila a poďakovala prítomným za účasť p. starostka.